**Vejen til beskæftigelse går over Brande højskole.**

*Særligt tilrettelagte erhvervsrettede forløb for flygtninge*.

Flygtningen følger et tæt program for integration og beskæftigelse.

Beskæftigelsesmulighederne stiger for hver dag flygtningen er på Brande Højskolen.

Brande Højskole har årelang erfaring i integration af

2-sprogede i det danske samfund. Vi har siden skolens start i 1993 lagt vægt på den erhvervsrettede side af skolens virksomhed.

Vi tilbyder flygtninge et særligt tilrettelagt erhvervsrettet forløb, som tager højde for alle de ting en flygtning skal kunne for med succes at kunne indgå på det danske arbejdsmarked:

Fremmøde, teamarbejde, selvstændig stillingtagen, forandringsparathed, kendskab til danske adfærdsformer og sprogforståelse, viden om sprogets nuancer (Ironi og hurtige replikker), kendskab til arbejdspladser, jobansøgningspraksis etc.

Forløbet består dels af timer kun for flygtninge, dels af timer, hvor flygtninge følger undervisning i for eksempel dansk og samfundsfag sammen med etnisk danske elever.

Flygtninge har mindst 10 timer om ugen som drejer sig om sprogforståelse og erhvervslære.

Brande Højskole har tæt kontakt til det lokale erhvervsliv både butikssektoren, entreprenørvirksomheder, håndværksmestre og de store koncerner i området f.eks. Siemens Wind Power m. fl.

På hvert ophold får vi besøg fra virksomhederne af ledende ansatte, der kan fortælle om, hvad virksomheden kræver af sine ansatte, hvilke love og regler, der gælder for en arbejdsplads i Danmark, hvilke kollegiale forhold, der skal tilgodeses af den enkelte flygtning for at vedkommende skal kunne fastholde sin ansættelse og udvikle sig i jobbet og i medarbejderteamet.

Vi kan også tage på virksomhedsbesøg i Brande eller opland.

**Brande Højskoles målrettede og effektfulde flygtningeforløb.**

Brande Højskole har gennem mange år udviklet på at sikre de unge flygtninge gode karakterer, når de tager danskprøve 1 og 2.

Brande Højskole fører eleverne frem til danskprøve 1 og 2, som afvikles på et sprogcenter i skolens opland. Vores tætte kontakt til sprogcentret gør, at vi klæder de unge flygtninge på til at bestå de danskprøver, der skal til. Og med gode karakterer.

Udover danskhold, hvor flygtningene indgår på lige fod med de etnisk danske elever, kører vi hold specielt for flygtninge, hvor vi tager udgangspunkt dér, hvor skoen trykker: Udtale, adfærd og mod til at spørge. Eksamenstræning, disciplin og selvforvaltning.

Hertil kommer obligatorisk samfundsfag, artikulation m.v.

Fag om det danske arbejdsmarked, jobsøgning og hvad der skal til for at fastholde beskæftigelse.

**At møde til tiden, er at møde før tiden.**

Du kommer ingen steder på det danske arbejdsmarked, hvis ikke du kan møde til tiden, holde tempoet og vende præcist tilbage efter pauser.

Brande Højskole træner alle elever i at efterleve sloganet:

”At møde til tiden, er at møde før tiden”.

Det gælder om at vide, hvad du skal næste gang og så være der, før arbejdet genoptages.

Det kræver en intens og vedvarende indsats fra skolens side at lære mennesker fra fremmede kulturer om præcision og fremmødekultur i Danmark.

**Frokostpauseprøven**

Gennem et højskoleophold lærer flygtningene dansk sprog, kultur og adfærd at kende. De er i et dansk miljø døgnet rundt.

For eksempel i samarbejde med etnisk danske elever om opvask, rengøring eller lektier. Eller i spisesituationer i løbet af dagen.

Middagen er obligatorisk for alle; flygtninge og etnisk danskere sidder blandet ved spisebordene.

Flygtningene kan således, når de herefter kommer på en dansk arbejdsplads, bestå det, vi kalder: ”Frokostpauseprøven”.

Frokostpauseprøven tages i den daglige omgang og konversation med danske arbejdskammerater.

Det er her det viser sig, om en flygtning bliver accepteret på en arbejdsplads eller ej, og om integrationen er lykkedes.

**Vi gør os umage med udtalen.**

Den dansksproglige kommunikation tydeliggøres og finpudses gennem daglige foredrag på danskholdene og i faget ”Artikulation”.

Foredragene lægger op til dialog omkring kulturforståelse og kulturformidling samt afgørende elementer i den mundtlige side af Dp1 og Dp2 prøverne. Læreren har under foredragene en god mulighed for at sætte fingeren på de steder, der er sprogligt uklare og som eleverne må arbejde videre med.

Eleverne træner parvis i at føre samtaler på dansk.

**Almen ”dansk” dannelse**

På Brande Højskole lærer eleven om danske omgangsformer, og om forskellen i kulturelle signaler for eksempel om danskernes brug af humor og ironi.

Eleven bliver fortrolig med dansk tale- og væremåde og kan uden problemer indgå i dansk dagligdag og virksomhedskultur.

**Erhvervskontakt.**

På Brande Højskole får eleven nøje kendskab til danske virksomheder. De ved, hvad de skal ud til, men de får også at vide, hvad der skal til for at komme ind på det danske arbejdsmarked – og blive der!

Skolen giver flygtningene træning på alle niveauer i de forudsætninger, der skal opfyldes for at være en skattet medarbejder:

* En flygtning må starte, hvor der er arbejde at få, og kan først derefter arbejde sig op til sin ønskestilling.
* En flygtning må lægge nogle af de uhensigtsmæssige erfaringer fra hjemlandets arbejds- og uddannelseskultur bag sig og indordne sig danske forhold.
* En flygtning må arbejde hårdt for at opnå det, han/hun vil.
* En flygtning er hovedansvarlig for sin egen integration.

**Mentorforløb for flygtninge på 19 eller 23 uger:**

Skolen kan tilbyde mentorforløb.

1. En mentoraftale udfyldes i samarbejde med eleven (med udgangspunkt i elevens uddannelsesplan).

1. Startsamtale mellem 2 lærere og elev: Eleven formulerer sine personlige slogans for opholdet.

1. Startsamtalen er udgangspunkt for det videre forløb og lægges blandt andet til grund for undervisningen i dansk, matematik og engelsk.

1. Midtvejssamtale og slutsamtale: Elevens opmærksomhed på livs-, undervisnings- og uddannelsesparathed skærpes.

1. Undervejs i forløbet: Udviklende ad hoc samtaler om elevens adfærd og faglighed.

1. Træning i de mest hensigtsmæssige reaktionsmønstre, undervisningsparathed, studieteknikker og samarbejdsevne.

1. Dansk kultur-, sprog- og adfærd i 24 timer i døgnet.

1. Eleverne deltager i dansk og andre fag (F.eks. historie, fodbold og idræt) og i køkken- og rengøringstjanser på lige fod med de øvrige elever.

1. Obligatoriske fag for flygtninge: ”Ny i Danmark”, ”Dansk sprog, politik og historie”, ”Dansk artikulation” m.fl.